Subject: PPA arvamus liiklusseaduse muutmise seaduse eelnõu (kergliikurid) kohta
From: "Katreen Siirma" <[email-masked]>
To: "SiM info" <[email-masked]>
Cc: "Indrek Link" <[email-masked]>
Date: Mon, 6 Apr 2026 17:18:34 +0300

Tere!

Edastan PPA arvamuse liiklusseaduse muutmise seaduse eelnõu (kergliikurid)
kohta:

1.	Väärteokoosseisu sõnastus piiritletakse jalgratta juhtimisõiguse
puudumisega, ehkki eelnõu muudatustega antakse alternatiivselt teatud
vanuses kergliikuri ja pisimopeedi juhtimise õigus ka AM-kategooria
juhtimisõiguse puhul. Teeme ettepaneku sõnastada lisatava paragrahvi
pealkirja ja lõike 1 teksti algus ilma sõnata „Jalgratta“. Nii oleks
hõlmatud kõik lubatavad, õigemini võimalikud puuduvad, juhtimisõigused
koosseisus loetletud sõidukite puhul.

2.	Eelnõu seletuskirja lk 7 eelviimase lõigu põhjal jääb mulje, et
lisatav koosseis luuakse muuhulgas eesmärgiga panna sõidukit juhtima
lubamise eest vastutama ka lapsevanem, kes aitab eemaldada või kelle
teadmisel on sõidukil (eelkõige praktikas elektritõukerattal) eemaldatud
kiiruspiirik. See on eksitav ja seletuskirja tuleks korrigeerida, kuivõrd
niisugune eesmärk muudatusega ei realiseeru, sest väärteokoosseis hõlmab
kergliikuri, samuti pisimopeedi ja jalgratta mõisteid ulatuses, mille
sätestab LS § 2. Riigikohtu otsusele 4-22-4021
<https://www.riigikohus.ee/et/lahendid?asjaNr=4-22-4021/42>  tuginedes ei
ole LS § 2 punktis 211 sätestatud nõuetega kergliikurist erinev sõiduk
kergliikur, vaid suurema võimsuse või valmistajakiiruse puhul
mootorsõiduk. LS § 264 lg 211 erandi alla kuuluvaks, st kergliikurina
käsitleda ei saa Riigikohtu hinnangul ka sõidukit, millel on lubatud 25
km/h sõidukiiruse nõude täitmiseks paigaldatud kiiruspiirik ja seda saab
välja lülitada.

Seega võib seletuskirja viidatud lõigus kirjeldatud tegevus sõltuvalt
asjaoludest olla kvalifitseeritav LS §-s 202 sätestatud väärteona. Ühtlasi
on see kvalifitseeritav LS §-s 204 sätestatud väärteona, kuivõrd,
sõltumata ka teatud vanuses alaealise võimalikust mootorsõiduki
juhtimisõiguse olemasolust, on niisuguse 25 km/h valmistajakiirust ületava
elektritõukeratta näol tegemist mootorsõidukiga, mida ei ole lubatud
Eestis registreerida ja mida seeläbi ei tohi ka liikluses kasutada.
Viimast kinnitas eespool viidatud lahendis Riigikohus, tuues esile, et
niisugust sõidukit juhtides paneb isik toime LS §-s 203 tunnustele vastava
väärteo.

3.	EN § 1 p-ga 6 (lk 1) täiendatakse LS §-ga 2021. Uue paragrahvi
pealkirja sõnastuses tundub olevat „isiku“ topelt kirjutatud ja see muudab
lause/pealkirja ebaloogiliseks.

Lisaks juhime tähelepanu, et seletuskirja seaduse mõjude hindamise osas ei
ole käsitletud mõju PPA menetluskoormusele uue lisanduva
väärteokoosseisuga seonduvalt. Seletuskirjast leiab väite, et ei ole ette
näha koormuse olulist kasvu, kuid selgusetuks jääb, kuidas selle
hinnanguni jõuti. Kahjuks ei ole kooskõlastamiseks antud lühikese tähtaja
jooksul võimalik ka PPA-l seda täpsemalt analüüsida. Tegemist ei ole
väärteokoosseisuga, mille osas saab tänaval tegutsev politseiametnik
menetluse lõpuni viia.

Lugupidamisega

Katreen Siirma

Jurist

Arendusosakond

Valmisoleku ja reageerimise büroo

Politsei- ja Piirivalveamet